SKRIFTLIG FORESPØRGSEL E-3485/01

af Christopher Heaton-Harris (PPE-DE) til Kommissionen

(8. januar 2002)

Om: Berlaymont

Hvor store er de nuværende (ajourførte) udgifter til renovering og nyindretning af Berlaymont?

Hvor stor en del af disse udgifter kommer Kommissionen til at dække?

Hvor store var de oprindeligt anslåede udgifter til projektet?

Hvor store er de samlede anslåede udgifter til projektet nu?

Hvilke sager er blevet overgivet til OLAF?

Har OLAF aflagt beretning om disse sager?

Har der fundet straffeaktioner sted eller vil der finde nogen sted på grund af problemer med Berlaymont-projektet?

Hvem har det endelige ansvar for dette projekt?

Hvornår bliver Berlaymont egentlig klar til indflytning?

Vil Kommissionen med sikkerhed vende tilbage til Berlaymont?

Svar afgivet på Kommissionens vegne af Neil Kinnock

(18. februar 2002)

Renoveringen af Berlaymont-Bygningen udføres af SA Berlaymont 2000, et firma under belgisk ret med en kapital på 250 372 EUR (10 100 000 BEF), som ejes 70 % af den belgiske stats byggemyndighed og 30 % af to banker, BACOB (i dag Artesia Bank) og ASLK/CGER (i dag Fortis Bank).

I sin årsberetning for 2000 (udsendt den 1. juni 2001) anslog Berlaymont 2000, at renoveringen af Berlaymont indtil marts 2002 ville beløbe sig til 395 588 500 EUR (15 958 mia. BEF).

Kommissionen har hele tiden påpeget, at den alene bærer de omkostninger, den betragter som ret og rimelige. Det udelukker udtrykkeligt de finansielle konsekvenser af eventuelle fejl af administrativ eller anden art, der kan tilskrives projektledelsen, og det udelukker udtrykkeligt eventuelle finansielle konsekvenser af muligt bedrageri.

I den aftaleprotokol, den belgiske stat og Europa-Kommissionen undertegnede den 8. juli 1997, blev omkostningerne ved renoveringsarbejdet anslået til 324 mio. EUR (13,1 mia. BEF), for så vidt som bygningen stod indflytningsklar den 30. juni 2000.

Det seneste skøn over de endelige omkostninger ved renoveringen af Berlaymont, som SA Berlaymont 2000 forelagde i sin årsberetning for 2000, lyder på 500 mio. EUR (20,2 mia. BEF) med den 31. december 2003 som seneste indflytningsdato.

Den 21. november 2000 modtog Det Europæiske Kontor for Bekæmpelse af Svig (OLAF) et notat fra Kommissionens ansvarlige tjenestegrene, som informerede OLAF om de alvorlige betænkeligheder, Kommissionens konsulenter, Ernst & Young, havde med hensyn til en bestemt fordring fra en af Berlaymont 2000's vigtige kontrahenter. Dette notat blev sendt med mit fulde vidende og min fulde støtte. OLAF modtog desuden en rapport, som konsulentfirmaet havde udarbejdet om projektet. Direktøren for OLAF vurderede sagen og besluttede så den 5. december 2000 at indlede en undersøgelse af Berlaymont 2000 og forvaltningen af byggearbejdet. På grund af forhold, der kom frem under undersøgelsen, blev det i juni 2001 besluttet at indlede en intern undersøgelse for Kommissionen. OLAF har allerede modtaget utalligt materiale fra Kommissionen og andetsteds fra, hvilket det stadig gør, som undersøgelsen skrider frem.

OLAF's undersøgelser er stadig i gang. Som Kommissionen erfarer, forventer OLAF at kunne aflægge endelig rapport inden juli 2002. Der er for øjeblikket tre personer, der efterforsker sagen, og de bistås af en jurist fra Kontoret for Dommere og Juridisk Rådgivning under OLAF.

Før undersøgelsesarbejdet er afsluttet, er det naturligvis ikke muligt at sige, hvorvidt der vil blive rejst anklage.

Det endelige ansvar for moderniseringsarbejdet påhviler SA Berlaymont 2000.

Som følge af de utallige forsinkelser i arbejdet går SA Berlaymont 2000 nu ud fra, at bygningen er indflytningsklar senest den 31. december 2003.

Aftaleprotokollen fra 1997 indeholdt en bestemmelse, hvorefter Kommissionen og den belgiske stat til sin tid ville indgå en kontrakt om Kommissionens køb af bygningen. Disse forhandlinger blev indledt i januar 2001.

Fører forhandlingerne til et gensidigt tilfredsstillende resultat med hensyn til alle udestående retlige, finansielle og tekniske spørgsmål, og er arbejdet af en acceptabel kvalitet (une bonne fin, jf. aftaleprotokollen), agter Kommissionen at flytte ind i Berlaymont igen.